काला का समर्थक पुलिस हवलदार एक जगह भाषण देता है और अंत में आंबेडकरवादियों में प्रचलित अभिवादन ‘जय भीम’ बोलता है। ऐसे प्रतीक पूरी फिल्म में जिस तरह से बिखरे पड़े हैं, उसे देखकर यही लगता है कि निर्देशक पा. रंजीत अपने जीवन की आखिरी फिल्म बना रहे हों और अपने विचार और सोच को हर फ्रेम में चिपका देना चाहते हों। फिल्म में आखिर में परदे पर जो रंग बिखरते हैं, उनमें दलित जागृति का रंग नीला बहुत प्रमुखता से आता है। फिल्म के डायलॉग में भी लगातार यह बात नजर आती है और वंचितों की आवाज को लगातार स्वर मिलता है। फिल्म में रैपर्स का एक ग्रुप है, जो बीच-बीच में रैप गाता है। यह अमेरिका के ब्लैक रैपर्स की याद ताजा कराता है।